NARIADENIE KOMISIE (ES) č. 748/2009
z 5. augusta 2009
o zozname prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici 2003/87/ES k 1. januáru 2006 alebo po tomto dátume, v ktorom sa každému prevádzkovateľovi lietadiel určuje riadiaci členský štát
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 18a ods. 3 písm. a),
keďže:
(1)
V smernici 2003/87/ES, zmenenej a doplnenej smernicou 2008/101/ES (2), sa nachádzajú činnosti leteckej dopravy v rámci systému obchodovania s emisnými kvótami skleníkových plynov v Spoločenstve (ďalej len „systém Spoločenstva“).
(2)
V záujme zníženia administratívneho zaťaženia prevádzkovateľov lietadiel sa v smernici 2003/87/ES ustanovuje, že za každého prevádzkovateľa lietadiel by mal zodpovedať jeden členský štát. V článku 18a ods. 1 a ods. 2 smernice 2003/87/ES sa nachádzajú ustanovenia, ktorými sa riadi prideľovanie každého prevádzkovateľa lietadiel jeho riadiacemu členskému štátu. Zoznamom prevádzkovateľov lietadiel a ich riadiacich členských štátov (ďalej len „zoznam“) by sa malo zabezpečiť, aby každý prevádzkovateľ vedel, ktorý členský štát bude jeho riadiacim štátom, a aby členským štátom bolo jasné, ktorých prevádzkovateľov budú regulovať.
(3)
Komisia pri zostavovaní zoznamu zohľadnila pripomienky, ktoré dostala po uverejnení predbežného zoznamu prevádzkovateľov lietadiel a ich riadiacich členských štátov 11. februára 2009. Zoznam vychádza z údajov poskytnutých organizáciou Eurocontrol na základe záznamov letových plánov (3).
(4)
Požiadavky smernice 2003/87/ES sa vzťahujú na prevádzkovateľov lietadiel podľa písmena o) článku 3 uvedenej smernice. Zapojenie do systému Spoločenstva súvisí s iba s výkonom činnosti leteckej dopravy a nezávisí od uvedenia v zozname. Na prevádzkovateľov lietadiel, ktorí vykonávajú činnosti leteckej dopravy uvedené v prílohe I k smernici 2003/87/ES, sa preto vzťahuje systém Spoločenstva bez ohľadu na to, či sú v čase výkonu činnosti uvedení na zozname alebo nie. Podobne aj prevádzkovatelia lietadiel, ktorí prestanú vykonávať činnosti leteckej dopravy, sú vylúčení zo systému Spoločenstva, keď prestanú vykonávať činnosti leteckej dopravy uvedené v prílohe I k smernici 2003/87/ES, a nie v čase, keď sa odstránia zo zoznamu.
(5)
Zoznam zahŕňa všetkých prevádzkovateľov lietadiel, ktorí 1. januára 2006 alebo po tomto dátume, a do 31. decembra 2008, uskutočnili relevantnú činnosť leteckej dopravy. Prevádzkovatelia lietadiel, ktorí navždy alebo dočasne prestali vykonávať svoje činnosti leteckej dopravy, sa môžu objaviť na tomto zozname. Nezohľadňuje sa, či prevádzkovatelia lietadiel sú na zozname Spoločenstva týkajúceho sa leteckých dopravcov, ktorí z bezpečnostných dôvodov podliehajú zákazu vykonávania leteckej dopravy v rámci Spoločenstva v súlade s nariadením Európskeho parlamentu a Rady (ES) č. 2111/2005 zo 14. decembra 2005 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva, a o informovaní cestujúcich v leteckej doprave o totožnosti prevádzkujúceho leteckého dopravcu, ktorým sa zrušuje článok 9 smernice 2004/36/ES (4). Na toto nariadenie by sa preto nemali vzťahovať rozhodnutia Komisie alebo členských štátov v súlade s nariadením (ES) č. 2111/2005.
(6)
Každému prevádzkovateľovu lietadiel by sa mal v zozname prideliť jedinečný kód. Tento kód by mal umožniť identifikovať účastníkov v systéme Spoločenstva,
PRIJALA TOTO NARIADENIE:
Článok 1
V prílohe k tomuto nariadeniu sa ustanovuje zoznam prevádzkovateľov lietadiel, ktorí od 1. januára 2006 vykonávali činnosť leteckej dopravy uvedenú v prílohe I k smernici 2003/87/ES, v ktorom sa každému prevádzkovateľovi lietadiel uvedenému v článku 18a ods. 3 písm. a) smernice 2003/87/ES určuje riadiaci členský štát
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. augusta 2009